Veronia világleírás

## Történelme

*" Az emberek ritka unalmas történelmének felszíne alatti érdekfeszítő szálakat sosem az emberek húzgálják. "*
Darrakard, a Démoni Írnok

Kr. u. 1000-ig nem sokan vetették meg a lábukat az Atlanti-óceánt kettészelő, hatalmas kiterjedésű kontinensen, amit későbbi lakói Veroniának neveztek el. Ugyanígy a figyelem perifériájára került Alfheim és Tartaros is, amelyeknek a neve ugyan ismerősen cseng, de hiába keresnénk őket a térképen. Ez a három igenis valóságos földrész már csak északi regékben, keresztény és pogány legendákban él, mert olyan kegyetlenség forrásai voltak, amely sokak tragédiájához vezetett.

Észak kalandvágyó germán vikingjei és a velük érkező keresztény hittérítők egyszerre értek partot Veronia gazdag földjein a büszke, rejtélyes tünde felderítőkkel és a kiismerhetetlen, titokzatos démonhercegekkel. Noha mindhárom faj a Teremtő mesterműve volt, a lelkükben lakó ridegség nem engedte, hogy testvérként üdvözöljék egymást. Háború kezdődött az új földért, vér hullt és életek peregtek. Az Úr elborzadva nézte gyermekei egymás iránti iszonyatát és haragra gerjedt. Végtelen hatalmával szétszakította a világokat egymástól, külön a Földet, külön Alfheimet és Tartarost, de leginkább a bűn gyökerét: Veroniát. Átokkal sújtotta a háborús feleket, elszigetelve őket otthonaiktól, megváltoztatva alakjukat és természetüket. Ezt nevezték később az Ítéletnek.

*"Sötétben kézen fogva járnak a bölcsek."*
Őfelsége Primus Carolus Rex

Ötven hosszú, nyomorúságos év kellett, hogy valami történjen. Öt évtizednyi kétségbeesés és céltalanság, míg az első vezéralak, egy Carl nevű ember megjelent és beszélni kezdett. Járta a megkínzott földet és lelkesítette népét, emlékeztette őket a lelkükben lakozó értékekre és reményt adott nekik. Egységbe, birodalommá szervezte a darabjaira hullott germán törzseket, megalapította a Veroniai Királyságot és megtette a lehetetlennek véltet: megbékítette a Teremtőt. Magához gyűjtötte az öreg hittérítőket és egyházat alapított, fogadalmi ajándékként pedig megépíttette a fenséges Hellenburgot, az első várost, amit ezen az új földön emeltek. I. Károlyt egy évvel később, a föld ritka ércéből, feketeacélból készített koronával koronázta meg I. Sixtus, valamint ekkortájt merészkedtek be a tündék Veronia sűrű erdeibe, hogy új életet kezdjenek. Az idő kereke zökkent egyet, és minden reménytelinek látszott.

*"Az igazság vérbe rejtése a barbárok szokása."*
Esroniel von Himmelreich

Nyolc évszázad telt el virágzásban, békében és felejtésben. Az emberek elfelejtették jeges otthonaikat, a tündék zöld erdeiket, és egész Veronia kitörölte emlékezetéből az Ítéletet. Az átok nem tűnt el, de csillapodott. A sötét tündék visszatértek népükhöz, az emberekből kiszakadt vámpírok pedig új, erős társadalmat építettek ki a fénytől elzárt helyeken. A démonok megbarátkoztak eredeti áldásuk kifordított változatával, és már senki nem tudta, milyen volt azelőtt. De a felejtés konfliktust hordozott magában: amikor senki nem emlékszik a büntetésre, senki nem fél a bűntől. 15 évvel ezelőtt egy Esroniel von Himmelreich nevű kereszteslovag meglátott valamit az Egyház működésében, ami összeegyeztethetetlen volt világnézetével, és ez ellen protestálni kezdett. Habár XIII. Sixtus hallani sem akart semmiféle változtatásról a 800 évig működő rendszerben, a reformátor hatása nagyobb volt, mint amivel számolni tudott. Rövid időn belül egész Hellenburg, annak főhercegével együtt besorakozott az új felekezet mögé. A pápa és a konzervatív király, XI. Károly is menekülni kényszerült a fővárosból egy távoli, feltörekvőben lévő északi város védelmébe, ami még nevet sem kapott. A hellenburgi főherceget Rudenz von Hellenburg néven kinevezték a Veroniai Királyság új királyának, ami rövidesen a birodalom szétszakadásához vezetett és a 15 éve elhúzódó háború kezdetét jelentette.

*"Szerintem maga Azrael sem tudja, mire képes az a kard. Talán semmire. Talán mindenre"*
Darrakard, a Démoni Írnok

Észak és dél konfliktusa, a politikába kapaszkodó vallásháború elcsigázottá, de egyszerre csüggedté teszi a küzdőfeleket. Ebben a meggyötört helyzetben suttogja el valaki a pletykát, amely napok alatt elfogadott ténnyé, az egyetlen reménysugárrá növi ki magát; Azrael felbukkant.

Azrael volt az utolsó az angyalok felsőbbrendű, tökéletes fajából, aki a földön járt. Miután az Úr úgy döntött, hogy teremtményei közül őket választja segítőinek, mind elhagyta ezt a világot, egyedül Azrael késlekedett. A háború angyala úgy döntött még ad egy utolsó ajándékot a halandó fajoknak: itt hagyta a kardját. Habár a fegyver ez eddig nem került hozzáértő kezekbe, az angyal tett róla, hogy műve ne maradjon észrevétlen. Legendát szőtt a kard köré, és finoman továbbadta az embereknek, akik generációkon keresztül megőrizték. Most, ebben a kétségbeesett időben mindkét fél biztosra veszi, hogy amelyik oldal hamarabb kezébe kaparintja az angyal nevét viselő csodafegyvert, pontot tehet vele a háború végére...

## Időszámítása

A Veroniai időt a Szakadástól kezdve számítják, ez a V.I.SZ. 0. Az időegységeket tekintve egy nap megegyezik a Földi nap hosszával, ám a hónapok és az évek felosztási kissé eltér. Az eddig történt, említésre méltó események:

### **Előzmények, a fórum indulása előtt történt események:**

**V.I.SZ. 0**. - *A Szakadás eseménye és az Ítélet kihirdetése, az Ötven Sötét Év kezdete*

**V.I.SZ. 0-50 között** - *Az Ötven Sötét Év, a Fajok Átkának legvadabb időszaka*

**V.I.SZ. 50.** - *A germán törzsfő, Karl egységbe szervezi a szétszóródott emberiséget*

**V.I.SZ. 51.**- *I. Károly koronázása, Hellenburg városának felépítése a dél-veroniai angyalromokon. I. Sixtus pápa felszentelése és a veroniai Kegyelmes Isten Egyházának alapítása.*

**V.I.SZ. 52.** - *A* *Fajok Átka visszahúzódik, egyedül kis kolóniákon marad meg eddig fel nem fedezett okból.*

**V.I.SZ. 58.** - *A tündék megválasztják első királyukat, Angus Fairbranch királyt és elfoglalják a jelentős déli erdőségeket.*

**V.I.SZ. 61.** - *Az Átokkal sújtott emberi törzsek megalapítják a 13 vámpírcsaládot a Nebelwald és a mocsárvidéki területeken.*

**V.I.SZ. 126.**- *Az Átkot viselő tündék megválasztják első vezetőjüket, Darian Fairlight királyt és hivatalosan elkülönülnek a tiszta tündéktől. Először jegyzik le az azóta használatos 'dark elf' kifejezést önazonosságuk kifejezésére.*

**V.I.SZ. 202.** - *Az első feljegyzett nekromanta per. Habár az Egyház komoly erőfeszítéseket tesz, a tiltott mágiát nem sikerül gyökerestül kiirtani, csupán indexre kerül és égbekiáltó bűnként könyvelődik el a törvényekben.*

**V.I.SZ. 365.** - *A sötét tündék diplomáciai kapcsolatba kezdenek a tiszta tündékkel, a vámpírcsaládok először jegyzik le a 'Vampir' kifejezést fajuk megnevezésére.*

**V.I.SZ. 370.** - *A diplomáciának hála William Fairbranch tünde király visszafogadja a sötét tündéket a Tünde Királyságba, vezetőjüknek eddigi királynőjüket, Brigitte Fairlight hercegnőt teszi meg.*

**V.I.SZ. 376.** - *A feszültséget kezelendően, közös megegyezéssel kialakul a tünde kétkasztos rendszer, a sötét tündék visszahúzódnak a Nebelwald területére.*

**V.I.SZ. 377.** - *Első kapcsolat az emberek és a tündék, illetve a vámpírok és a sötét tündék között. Rövid tárgyalások eredményeképp politikai távolságtartás és gazdasági kapcsolatok alakulnak ki.*

**V.I.SZ. 377-596.**- *A Veroniai Béke, gazdasági és technológiai fejlődés és virágzó transzfrakcionális kapcsolatok jellemzik.*

**V.I.SZ. 596.** - *Az első démonkirály, Zerul Ag-Adadd megjelenik a nyilvánosság előtt, hogy tisztázza fajának szuverenitását és céljait. Fellépését általános botrány követi, vallási fanatikus és szélsőséges rasszista elemek a király életére törnek, sikertelenül.*

**V.I.SZ. 598.** - *Egy fanatikus laikus merénylő megöli Zerul Ag-Adadd királyt, kitör a háború a démonok és emberek között.*

**V.I.SZ. 602.** - *A kölcsönös vérontást megelégelve IV. János király békét köt az új démonkirállyal, Mal'alis Aran-nal és a két faj kölcsönösen kerülni kezdte egymást.*

**V.I.SZ. 603-703.**- *A Vihar Előtti Száz Év, általános virágzás mind gazdasági, életmódbeli és tudományos téren.*

**V.I.SZ. 703.** - *Az első Sötét Apostol megjelenése, az eddig tiltott nekromancia rohamos terjedésnek indul. Új erővel lángol fel a pápai inkvizíció.*

**V.I.SZ. 800.** - *A Nagy Harag éve. Esroniel von Himmelreich kereszteslovag reformokat hirdet, válaszképpen XIII. Sixtus kiátkozza. Az új felekezet gyökeret ver Hellenburgban, a konzervatív XI. Károly menekülni kényszerül a pápával együtt. A Veroniai Királyság két részre szakad, az Északi és Déli Királyságokra.*

### **QfA timeline, a fórum indulása óta történt játéktéri események:**

**V.I.SZ. 815.** - *A Változások Kora, avagy Veronia Másodkora. Kezdőpontja az az esemény, amely során nyugati Mocsárvidéken egy válogatott közszemélyekből álló csapat megakadályozta a Draugr nevű nekromantát egy különösen veszélyes szertartás végrehajtásában. A harcban többek között Esroniel von Himmelreich zsinatelnök, Lothar von Nebelturm, a Nebelturm vámpírcsalád feje is részt vett. Az eseményekről a jelenlevő pápai inkvizítor, több tünde és egy hellenburgi zsoldos is beszámolt. Az időszak számos, gyors egymásutánban következő radikális eseményt sorakoztatott fel, így innen számolják az új kor kezdetét.*

**V.I.SZ. 816.** - *Elyra Slyph Hel démoni helytartó királynőnek kiáltja ki magát és polgárháborúba kezd a jelenlegi uralkodó, Amadeus Zel-Oglith Riel Undine királynő ellen. A harcok meglepően gyorsan tetőznek, a döntő csatát a démonok által Har-Mageddonnak, az emberek által Eisspitz-nek nevezett tűzhányó lejtőjén vívják. A harcban a helytartó és a királynő is életét veszti. A csatának a nefilimek érkezése vet véget, akik integrálódnak a társadalomba ezután.*

**V.I.SZ. 817.** - **Holtmezei Csata** - *Az Északi Királyság és a bizonytalan kihez húzású tündék sorakoznak fel a Déli Királyság és szövetségesei előtt, s habár XI. Károly béketárgyalást kezdeményez, a Sötét Apostol meghiúsítja az uralkodó terveit. Károly meghal, harmadik félként az Apostol seregnyi élőholtat vezet az összegyűlt seregek ellen. A felek félreteszik nézeteltéréseiket és felveszik a harcot az élőholtakkal. A tünde történetírás szerint az Apostol Mágiáját egy Nachtraben vámpír oldotta fel, akit Armin Fairlight herceg és egy tünde lovag, lady Wildwind védelmezett. Az ütközetben több erős élőholtat megsemmisítettek, a királygyilkos ghoul holttestét Norven Kather felszentelt inkvizítor és püspök vitte vissza a Fővárosba miután sikerült végeznie vele. Jelen volt még a seregeken kívül több akolitus és nekromanta, egy biztosan élve hagyta el a küzdelmet a legyengült Einmeriát, az Apostol seregeinek élőholt parancsnokát menekítve.*

**V.I.SZ. 818.** - **Kísértet-hadjárat** - *Válaszul a Holtmezőn elszenvedett agresszív támadásra a Veroniai Kegyelmes Isten Egyházának keresztes rendjei, a Protestáns egyház templomos lovagjai és Zsinati Gárdája és hozzájuk csatlakozó állami katonák és zsoldosok hadjáratot indítanak a Kísértet-szigetek felszabadításáért. A harcok gyorsak és véresek, az egyesült emberi seregek szinte elsöprik a szigeteket eddig uralmuk alatt tartó nekromanták haderejét. A Sötét Apostolt egyes szemtanúk látni vélték a harcok alatt, ám a források megbízhatatlansága miatt ez megerősítetlen. A Kísértet-szigetek egyházi fennhatóság alá kerül, megkezdődnek egy kikötőváros építésének előkészületei.*

**V.I.SZ. 819.** - **Dornburg ostroma** - *A mélységi irányítás alatt lévő vámpír családok egy erős mágiával a levegőbe emelik néhány kivételével lakótornyaikat és hadüzenetet küldenek Veronia egyéb frakcióinak. Az északi Egyház Ordo Malleus nevű keresztesrendje csatarendben vonul Dornburg alá, noha nyílt ütközetre gyakorlatilag alig kerül sor. A toronyban lezajlott belső viszályok, külsős szabotőrök és Johannes von Nachtraben vámpírnagyúr cselszövése végett a viszálynak Abaddón, egy korábbi, visszhangot nem verő esemény során megjövendölt arkangyal sárkány formájában megjelenése vet véget. Az angyal végső figyelmeztetést ad az oda gyűlteknek, mielőtt a Schattenschild csúcsai mögött eltűnne a megfigyelők szeme elől.*

***A Harag Napja -** Abaddón ígéretét betartva a nyolcvan nap leteltével pusztításba kezd, a*
sárkány tüzének áldozatul esik többek között Hellenburg, Karolusburg, a
Tünde-erdő egy jelentős része és számos kisebb város és falu. Veronia
népességének egyharmada elpusztul, újabb egyharmad megsérül a tűzben, a
tényleges világvégétől csupán a legendák övezte fegyver, Azrael kardja
menti meg a népeket. A kard lángoló alakját sokan lehetetlen
távolságokból is látni vélték, ahogyan az a sárkány szügyébe vágódik, ám
később sem Azrael, sem Abaddón nem került elő.

**V.I.SZ. 820.** *A Kísértet-hadjáratban eltűnt Esroniel von Himmelreich újra színre lép*
és elfoglalja zsinatelnöki pozícióját, dél hadseregébe egy angyali
eredetű mágikus fegyvert honosítva meg (a köznép által csak Seraph néven
 emlegetve). Eközben észak ultimátumot hirdet minden frakciónak,
amelyben behódolást vagy elpusztulást ajánl, kirobbantva a Nagy Veroniai Háborút.
 A Seraphok erejével megerősödött dél bátran néz szembe az északi
hódítókkal, a feltételeket elutasító tündék azonban alulmaradnak az új
fegyverekkel szemben. Az Ordo Draconis nevű, kifejezetten erdőlakók
elleni harcra kiképzett keresztesrend benyomulására a tündék egy utolsó
ütközetet vívnak, épp elég időre visszaszorítva az embereket, hogy
külsős segítséggel egy csoda-szintű mágia segítségével otthonukat
áthelyezzék őshazájukban, Anwnn-ba (vagy emberi nyelvben Alfheimbe). Ezt
 nevezték végül a Tündék Kivonulásának, noha a faj tagjai nem tűntek el nyomtalanul, népességük ezrekben mérhetőre csökkent.

Állatvilága

Növényvilága

Mágia

Pénznemei

Vissza a főoldalra